ΚΟΥΤΟΥΛΗ ΙΩΑΝΝΑ, εκπρόσωπος Οικολόγων Πράσινων: Φίλες και φίλοι, για εμένα είναι μία εξαιρετικά, εξαιρετικότατα σημαδιακή σύμπτωση, η πρώτη δημόσια εμφάνιση του κόμματός μας μετά το πρόσφατο συνέδριο, το εκλογικό μας συνέδριο, στο οποίο είχα την τιμή να επιλεγώ ως επικεφαλής της προεκλογικής μας εκστρατείας, να είναι εδώ, στο συνέδριο της ΚΕΔΕ και αυτό γιατί οι ΟΙΚΟΛΟΓΟΙ ΠΡΑΣΙΝΟΙ αγαπάμε την Αυτοδιοίκηση, επειδή την θεωρούμε ως το πιο κοντινό στον πολίτη επίπεδο εξουσίας, το οποίο βέβαια πρέπει και μπορεί να απαντά στα πιο σημαντικά προβλήματα της καθημερινότητάς του. 

Εμείς οι οικολόγοι, έχουμε μία ολόκληρη λογική και φιλοσοφία για το πώς πρέπει να δίνονται αυτές οι απαντήσεις από μία Διοίκηση που θέλει και προσπαθεί να δει τον κόσμο με μια άλλη ματιά, με μια πράσινη ματιά. Στην κατεύθυνση αυτή, δραστήριοι άνθρωποι σε όλη την Ελλάδα, προσπαθούσαν και προσπαθούν.


Ιδιαίτερα μετά τις εκλογές του 2010, η προσπάθεια να περάσουμε αυτή τη ματιά, ενισχύθηκε. Ενισχύθηκε και από τους ανθρώπους που εκλέχθηκαν στην Αυτοδιοίκηση. Εκεί αποκτήσαμε εκπροσώπηση δηλαδή. Στην Αθήνα με τον Φίλιππο τον Δραγούμη, την Θεσσαλονίκη με τον Χρήστο Μάτη, στην Κοζάνη με τον Λευτέρη Ιωαννίδη, στην Λαμία με τον Παναγιώτη Στασινό, στην Τρίπολη με τον Βασίλη Γιόκαρη, τον Γιώργο Μερτύρη στην Ραφήνα και άλλους δραστήριους ανθρώπους σε άλλες πόλεις. Χαιρόμαστε που οι ΠΡΑΣΙΝΟΙ πείθουν και τις Διοικήσεις αλλά και την κοινωνία για τα αποτελέσματα που μια τέτοια ματιά μπορεί να φέρει. 

Με την ευκαιρία της σημερινής ομιλίας μου, του σημερινού χαιρετισμού, αναζήτησα ένα κείμενο που είχα γράψει προεκλογικά στην εφημερίδα της παράταξης στην οποία συμμετείχα στον Δήμο Ζωγράφου.  

Έλλειψη οράματος, πολιτικών, κοινωνικής ευθύνης και άμεσης δημοκρατίας, αυτές είναι οι ελλείψεις του Καλλικράτη, ο οποίος, ως γνωστόν, όχι μόνο δεν χτίζει Παρθενώνες, αλλά δυστυχώς κινδυνεύει να χτίσει σε τοπικό και περιφερειακό επίπεδο, μια διοικητική δομή καθ’ εικόνα και ομοίωση της κεντρικής εξουσίας, εμπεριέχοντας ταυτόχρονα και όλες της τις παθογένειες. 

Βλέποντας σήμερα την ημερήσια διάταξη του συνεδρίου, του συνεδρίου σας, διαπιστώνει κανείς ότι τα ζητήματα που είχαν τεθεί ως προεκλογικά ως κριτική στην μεταρρύθμιση αυτή, δυστυχώς δικαιώθηκαν. 

Ας τα πάρουμε αναλυτικά τα θέματα του συνεδρίου.

1) Θεσμικές παρεμβάσεις στο πρόγραμμα Καλλικράτης, για την εύρυθμη και αποτελεσματική του λειτουργία.

Είναι απαραίτητες; Ναι, γιατί έχουν καταδειχθεί. Υπάρχουν τεράστιες γραφειοκρατικές εκκρεμότητες και δεν είμαστε σίγουροι ότι η κυβέρνηση έχει ενιαία άποψη επί αυτών. Πρέπει αμέσως να διευθετηθούν τα θέματα αυτά, τα οποία προκαλούν εμπλοκές στην διοίκηση, απομακρύνουν και απογοητεύουν τον πολίτη που δεν εξυπηρετείται και παράλληλα καταναλώνουν ανθρώπινους πόρους σε δευτερεύουσες υποθέσεις. 

Όμως και η ίδια η Αυτοδιοίκηση πρέπει να αναλάβει τις ευθύνες της, διότι, καλά, η κεντρική εξουσία δεν θέλει. Έδειξε η Αυτοδιοίκηση ότι θέλει; Γιατί οι αιρετοί δεν ανταποκρίθηκαν στην υποχρέωση για εκλογή του «Συμπαραστάτη του Δημότη»; Πόσο σοβαρά παίρνουν οι περισσότεροι Δήμοι τα Τοπικά Συμβούλια; Πόσοι διαβουλεύτηκαν με βάση έστω την μικρή συμμετοχή που προβλέπει ο νόμος για την κατάρτιση των Τεχνικών Προγραμμάτων; 

Σε κάθε περίπτωση, οι θεσμικές δυσλειτουργίες πρέπει να αντιμετωπιστούν με την ματιά στον πολίτη και όχι στο βόλεμα της διοίκησης. 

2) Οικονομικά των ΟΤΑ.

Δυστυχώς όλοι ξέρουμε ότι περνάμε μια εξαιρετικά δύσκολη κατάσταση και είναι για όλους δυσάρεστα. Είμαστε αναγκασμένοι να ζήσουμε με λιγότερα, πρέπει να είμαστε ειλικρινείς σε αυτό, αλλά με αυτά τα λιγότερα πρέπει να μπορέσουμε να ζήσουμε καλύτερα. 

Η Αυτοδιοίκηση έχει ένα κακό όνομα στην κοινωνία και στις εκτιμήσεις των αρμοδίων θεσμικών Οργάνων, όπως ο Επιθεωρητής Δημόσιας Διοίκησης και ο «Συνήγορος του Πολίτη». Πρέπει λοιπόν να γίνει μία εκ βαθέων συζήτηση για τα οικονομικά των Δήμων και σε αυτή τη συζήτηση πρέπει το παράδειγμα με τις μειώσεις δαπανών να το δώσει η ίδια η Αυτοδιοίκηση. 

Δεν μπορεί η Αυτοδιοίκηση να στηρίζεται ούτε στην καλή προαίρεση του κράτους, ούτε στην πολιτική των προστίμων. Πρέπει επιτέλους να καταλήξουμε στον πάγιο τρόπο χρηματοδότησης της Αυτοδιοίκησης, έτσι ώστε να ξέρουμε τι πρέπει, τι θέλουμε, αλλά κυρίως τι μπορούμε να κάνουμε και την απόφαση για τις προτεραιότητες δεν μπορεί να την παίρνει ο Δήμαρχος μόνος ή μια εκλεγμένη πλειοψηφία, αλλά οι ίδιοι οι δημότες με μια συμμετοχική διαδικασία. Όσο πιο λίγα τα χρήματα, τόσο πιο σημαντικός ο ρόλος των δημοτών για τις προτεραιότητες τις οποίες θα επιλέξουν και πού θα διατεθούν τα χρήματα και τόσο περισσότερο αναγκαία είναι η διαφάνεια.

Καλή η ανάρτηση στην «ΔΙΑΥΓΕΙΑ», αλλά χρειάζονται διαρκείς και απρόσκοπτες διαδικασίες ελέγχου από τα ίδια τα Δημοτικά Συμβούλια. 

3) Πρωτοβουλίες Τοπικής Αυτοδιοίκησης για ανάπτυξη και απασχόληση, Πρόγραμμα Αυτοδιοίκηση – Κοινωνική Συνοχή – Ισόρροπη Ανάπτυξη. 

Στο χέρι της Αυτοδιοίκησης είναι να δώσει μια διαφορετική προοπτική στη χώρα. Πρέπει να ξεπεράσουμε την αντίληψη ότι όλα αγοράζονται. Υπάρχουν κρίσιμες μορφές κοινωνικής οικονομίας, που περνά από την Αυτοδιοίκηση η ενίσχυση της ίδιας της λειτουργίας της. 

Σε λίγο θα επανέλθουν τα προγράμματα της κοινωφελούς εργασίας. Γνωρίζω τις επιφυλάξεις που έχουν ακουστεί και πολλές από αυτές τις συμμερίζομαι απολύτως. Όμως, υποχρέωση της Αυτοδιοίκησης είναι αυτά τα χρήματα που θα διατεθούν, να πιάσουν τόπο. Δεν έχουμε ούτε λεφτά, αλλά ούτε και λεπτά για χάσιμο. Πρέπει να σχεδιαστούν αυτές οι παρεμβάσεις με τον καλύτερο δυνατό τρόπο, έτσι ώστε να αφήσουν προστιθέμενη αξία στην κοινωνία.

Από την άλλη, εμείς δεν θεοποιούμε την ανάπτυξη. Η αλόγιστη ανάπτυξη, η οικονομική μεγέθυνση δηλαδή, αποτελεί έναν από τους λόγους της σημερινής μας περιβαλλοντικής υποβάθμισης και του καταντήματος – θα έλεγα – αυτού του τόπου. 

Το ερώτημα είναι αν η προστασία του περιβάλλοντος, έρχεται να δημιουργήσει νέες θέσεις εργασίας. Η απάντησή μας είναι πως ναι. Το αντίθετο δεν ισχύει. Οι νέες θέσεις εργασίας χωρίς την προστασία του περιβάλλοντος δηλαδή και των ανθρώπων, απειλούν την ζωή τους. Όπως πρόσφατα απέδειξε η παρέμβαση του Δημοτικού μας Συμβούλου Λευτέρη Ιωαννίδη στην Κοζάνη.


Οι περιοριστικές πολιτικές από μόνες τους, δεν είναι αρκετές για την προστασία του περιβάλλοντος. Η Αυτοδιοίκηση χρειάζεται να πάρει την υπόθεση στα χέρια της, η Αυτοδιοίκηση χρειάζεται να δώσει μία απάντηση στους δύσκολους καιρούς, ανατρέποντας τα κυρίαρχα στερεότυπα σε οικονομικό, κοινωνικό, πολιτικό και πολιτισμικό επίπεδο.


Εύχομαι καλή σας συνέχεια και πραγματικά έχουμε την ματιά μας στραμμένη σε εσάς, είστε το πιο κοντινό κύτταρο στην κοινωνία, ευχόμαστε καλή επιτυχία.

